SA gesin kry dalk trekpas uit Nieu-SeelandTravis en Ethan von Metzinger. Foto: Change.org ŉ Suid-Afrikaanse gesin wat al nege jaar lank in Nieu-Seeland woon, kan dalk binnekort uit dié land geskop word. Steven en Joan von Metzinger en hul kinders, Travis (18) en Ethan (15), het byna ŉ dekade gelede na Nieu-Seeland geëmigreer en woon tans in Dunedin. Die gesin het egter, ná ŉ nege jaar lange stryd met die plaaslike immigrasieowerhede, ŉ kennisgewing ontvang van die regering se voorneme om hulle na Suid-Afrika te deporteer. Die rede vir die deportasie is ŉ chroniese niertoestand waarmee Ethan gebore is en waarvoor hy mediese behandeling ontvang en moontlik ŉ operasie sal moet ondergaan. Die gesin se aansoek om burgerskap is geweier omdat Nieu-Seeland Ethan se kondisie as ŉ las op die land se gesondheidstelsel beskou. Volgens die webtuiste Stuff was talle appèlle teen die besluit om die gesin te deporteer telkens onsuksesvol. Travis, Ethan se broer, het aan die webtuiste gesê die gesin was nog altyd eerlik oor die nierkwaal waarmee Ethan gebore is en word nou gepenaliseer vir hul eerlikheid. Hy het ook gesê sy pa, wat as ŉ sakekonsultant in Nieu-Seeland werk, het reeds $300 000 se belasting gedurende die gesin se verblyf in Nieu-Seeland betaal en is boonop bereid om uit sy sak vir Ethan se operasie te betaal, wat tot $200 000 kan kos. Volgens die gesin moet hulle toegelaat word om in die land aan te bly indien hulle bereid is om self vir Ethan se mediese onkoste te betaal. “My gesin is geïntegreer in die Nieu-Seelandse samelewing; dit is ons tuiste. Ek en Ethan het grootgeword as Kiwi’s en het die grootste deel van ons lewens hier deurgebring. My ma is aktief betrokke by liefdadigheidsorganisasies en my pa is ŉ hoofprojekkonsultant en werk by die Dunedin-stadsraad, Allied Press en die University of Otago. Op alle maniere moontlik, behalwe wetlik, is ons Nieu-Seelanders,” het Travis gesê. Travis het ŉ aanlyn-petisie opgestel waarin hy mense nooi om hul handtekeninge by te voeg ter ondersteuning van die gesin se voortgesette verblyf in Nieu-Seeland. Teen Vrydagmiddag het meer as 14 800 mense die petisie onderteken. Soos die saak tans staan moet die gesin die land teen 27 Januarie verlaat.